Музикален канал Пънк Джаз: Птицечовката на Бинар!

Разбира се, самата формулировка на този 24-часов канал задава параметрите на безкрайността. Това не е канал просто за “пънк” и просто за “джаз”, а за всички интересни жанрове и суб-жанрове и хибриди в диапазона между пънка и джаза, без да изключваме и делото на класиците (о, не, не… никак даже)! Тук Колтрейн и Сън Ра съвсем естествено и логично си съжителстват с Dead Kennedys и The Clash, но сърцата ни са достатъчно големи, за да прегърнем и музиката на Mr. Bungle, Laibach, Владимир Ойун, Swans, Sisters Of Mercy, Sisters Of Radomir, Napalm Death, Гетатчю Мекурия, New Model Army, Кинг Аишоба, Radiohead, Tinariwen, Диаманда Галас, The Necks или Джон Кейдж.

Като неофициални кръстници на Птицечовката “Пънк-Джаз” припознаваме двама съвременни пророци в музиката – Джако Пасториъс (автор на едноименната композиция Punk Jazz) и Дейвид Фюджински, китариста на Screaming Headless Torsos (който пък обръща нещата на Jazz Punk в една своя музикална пиеса). Иначе каналът е естествено продължение на радиофестивала и концертната серия “Аларма Пънк Джаз” на БНР – начинание, довело от 2008г. досега за първи път на крака в София и страната огромен брой легендарни групи и музиканти като Acid Mothers Temple, The Thing, Kayo Dot, Хюго Рейс (ex-Bad Seeds), Юджийн Чадборн, Ива Битова, Тацуя Йошида Ruins Alone, Криста Бел, The Ex, Handsome Furs, Reverend Beat-Man, Dead Elvis, Марк Рибо, Лидия Ланч, Лайко Феликс, Басеку Куяте & Ngoni Ba, The Necks, Jerusalem In My Heart, No Age, Йозеф ван Висем, Tudosok, Incurabili и мнооого, мнооого други. Както на фестивала “Аларма Пънк Джаз”, така и на “Пънк Джаз – Бинар”-канала често можете да чуете премиери (съответно концертни и студийни) на дебютни или нови албуми на български артисти в областта на “по-рошавата” музика (или ако трябва да използваме формулировката на Джон Лури – на “странната и прекрасна музика”) – Nocktern, Mytrip, Анна Бо, The Bedlam Club, TFSL, OOHS!, Doesn’t Frogs, Saturated Pixels, Rosenquerzexpress, Morebasser, Илко Биров – и тук списъкът е оптимистично нескончаем.

Освен класически и съвсем нови албуми от областта на “странната и прекрасна музика”, на стрийма могат да се слушат още интервюта с музиканти, записи от концерти на “Аларма Пънк Джаз” и всякакви невъобразими колажи, каквито не можете да чуете по никое друго радио. Традиционните ни рубрики са “Ал-Буум! на седмицата” (всяка седмица с наистина специални албуми по три пъти дневно – от 00:00, 12:00 и 18:00ч.) и “Пънк-Джаз уикенд” – 48-часови тематични плейлисти, посвтени на даден артист, група, лейбъл, събитие или годишнина. То се знае, оставяме място и за изненанди – неочаквано събуждане в 6 сутринта с фрий джаз или с монголска естрада с цел денят ви да започне интересно. Или пък манипулирани “звукови изобразявания на градове” на границата между нойз-експеримента, теренните записи и саунд дизайна. Въобще, понякога отиваме и отвъд музиката, радикално прекрачвайки в други изкуства, науки и реалности…

Водещият на канала “Пънк Джаз – Бинар” Цветан Цветанов работи в програма “Христо Ботев” на БНР, където е част от екипа на вечерното предаване за култура “Аларма” (всеки делничен ден от 21:30 до 23:00ч.). Двукратен носител на наградата “Сирак Скитник” (през 2010г. заедно с екипа на “Аларма” и през 2011г. индивидуално в категория “Журналистика”) и на “Златен будилник” (заедно с екипа на “Аларма” за фестивала “Аларма Пънк Джаз” през 2010г.). Сезонен работник е на “София Филм Фест” от десетилетие, а през годините е бил основен програматор или съпрограматор на няколко музикални фестивала – “Есен Джаз Фест” в Плевен (2017 и 2018г.), “Срещу течението” – в основните дунавски градове от Видин до Пасау (2007г.), “Hillock Carnaval” в Пловдив (2019) и др. Пише за Портал “Култура”, “Артизанин” и други издания, но само когато му остава време. Личният му “златен фонд” от интервюта за последните години, записи от които звучат и на “Пънк Джаз”-стрийма, включва разговори с легенди от областта на съвременната музика (Али Фарка Туре, Рон Картър, Чарли Хейдън, Нилс Петер Молвар, Арто Тунчбояджиян, Дино Салуци, Хенри Тредгил, Марки Рамоун, Pekinska Patka, Джъстин Съливан, Gogol Bordello, Борис Ковач, Петер Брьотцман), литературата (Амос Оз, Етгар Керет, Йон Калман Стефансон, Давид Албахари, Гонсало Тавареш, Хасан Бласим, Викрам Чандра, Мирча Картареску), киното (Фридрик Тор Фридриксон, Питър Грийнауей, Чулпан Хаматова, Данис Танович, Горан Паскалевич, Тони Палмър, Самба Феликс Н’Диайе).